नैपीदॉ. नोबेल पुरस्कार विजेता आंग सान सू की ने 2015 में देश का राष्ट्रपति बनने की इच्छा जताई है। उन्होंने गुरुवार को कहा कि इसके लिए पहले संविधान में संशोधन करना होगा जो एक बेहद मुश्किल काम है। सू की म्यांमार में लोकतांत्रिक सुधारों की मांग को अंजाम तक पहुंचाने वाली नेता हैं। वर्तमान संविधान के मुताबिक वे राष्ट्रपति पद का चुनाव नहीं लड़ सकतीं।
सू की गुरुवार से यहां शुरू हुई विश्व आíथक मंच की पूर्व एशिया पर बैठक में बोल रही थीं। उन्होंने कहा, ‘अगर कोई कहे कि मैं राष्ट्रपति नहीं बनना चाहती तो यह झूठ होगा।’ वे फिलहाल काहमू संसदीय क्षेत्र से निचले सदन की सदस्य तथा विपक्ष की नेता हैं। उन्होंने कहा, ‘जनता बदलाव चाहती है। आप बेशक रंगून में कितनी ही गाड़ियों को देखें। खरीदने के लिए बहुत सी मैगजीन हैं।
लेकिन बड़े तबके को ये सुविधाएं उपलब्ध नहीं हैं।’ आंग सान सू की ने भारत के टैक्सटाइल उद्योग से म्यांमार के रिश्ते मजबूत करने पर जोर दिया। उन्होंने कहा कि म्यांमार के लोग प्राकृतिक धागे के परिधान पहनना चाहते हैं। इसके लिए भारत का हैंडलूम सेक्टर बेहतरीन है। इस सिलसिले में उन्होंने यहां आए भारतीय वाणिज्य उद्योग व टैक्सटाइल मंत्री आनंद शर्मा से मुलाकात भी की।
सू की क्यों नहीं बन सकतीं राष्ट्रपति
म्यांमार के संविधान के अनुसार कोई भी ऐसा व्यक्ति जिसका जीवनसाथी या संतान विदेशी हो, राष्ट्रपति नहीं बन सकता। आंग सान सू की के पति माइकल एरिस ब्रिटिश नागरिक थे। उनसे सू की के दो संतान हैं, दोनों ब्रिटिश नागरिक हैं। माना जाता है कि भारत में शिक्षित आंग सान सू की को राष्ट्रपति बनने से रोकने के लिए ही संविधान में ये प्रावधान जोड़े गए थे।
hin_Deva hin_Deva hin_Deva hin_Deva hin_Deva